השר להגנת הסביבה, ח"כ זאב אלקין: "הנחישות שלנו יצרה תקדים חשוב למאבק הסביבתי, וקצא"א תישא במחיר הנזק לסביבה שהם אחראיים לו. הטבע שייך לציבור, ומי שיזהם אותו יצטרך לשלם ולתקן את הנזק שגרם. נמשיך לפעול בכל הכלים העומדים לרשותנו למניעת נזקים לטבע ולסביבה"
היחידה לאכיפה אזרחית בפרקליטות המדינה הגיעה להסכם פשרה במסגרת הליך גישור שהתקיים בין חברת קצא"א (קו צינור אילת אשקלון), לבין המשרד להגנת הסביבה, רשות הטבע והגנים, המועצה האזורית חבל אילות, ועד באר אורה וקבוצות תובעים ייצוגיים. זאת, בגין הנזק הסביבתי והאקולוגי שנגרם על ידי קצא"א מזיהום שמורת עברונה בסוף 2014. במסגרת הסכם הפשרה הוטל על קצא"א, הגורם המזהם, לשאת בעלות תוצאותיו של האירוע ולהעמיד סכום כולל של כ- 100 מיליון שקל כפיצוי לציבור, לטבע ולתובעים ולשם שיקום השמורה ומניעת נזקים עתידיים. זאת בעיקר בשל הפגיעה בשמורת עברונה ובסביבתה, ובשל הנזק שנגרם לציבור עקב מניעת ההנאה מהשמורה נוכח הפגיעה בסביבה הטבעית ובשירותי המערכת האקולוגית שסיפקה השמורה.
ב- 3.12.2014 דלפו כ- 5 מיליון ליטרים של נפט גולמי מקו הצינור של חברת קו צינור אילת אשקלון בע"מ לעבר שמורת ערבת עברונה, הנמצאת כ-10 ק"מ צפונה מאילת. בדצמבר 2014 הוגשו מספר בקשות לתביעות ייצוגיות נגד קצא"א וגורמים נוספים לרבות בעלי תפקידים במדינת ישראל, בעקבות נזקי הזיהום. הבקשות כללו דרישה לפיצוי עבור כלל תושבי מדינת ישראל, וכן עבור תושבי מועצת חבל אילות וסביבתה, תושבי באר אורה, ובעלי המקרקעין ביישוב וקבוצות אזרחים נוספות. הבקשות אוחדו ונדונו יחד והובלו טרם העברתם לגישור על ידי פרקליטות מחוז דרום.
צילום: המשרד להגנת הסביבה.
במסגרת הליך הגישור הצטרפה המדינה כנאמן הציבור במשאבי הטבע וכתובעת פוטנציאלית, על מנת לזכות בשם הציבור בפיצוי שיושת על מי שגרם לזיהום של הסביבה לצורך שיקום השמורה ובגין נזקים סביבתיים ואקולוגיים. זאת לאור עמדתה, כי המדינה היא התובעת הנכונה ביחס לנזקים שנגרמו לסביבה וכתוצאה מכך – לכלל הציבור. בהליך הגישור שנוהל על ידי המגשרים עורכי הדין עמוס גבריאלי, ורד אלקבץ וטל ויזנגרין, השתתפו נציגי קבוצות התובעים, נציגי המועצה האזורית חבל אילות, וכן נציגי מדינת ישראל באמצעות המחלקה לאכיפה אזרחית בפרקליטות המדינה, נציגי המשרד להגנת הסביבה ורשות הטבע והגנים. רשות הטבע והגנים הצטרפה להליך הגישור מתוקף מעמדה כמי שמופקדת על שיקום השמורה, ועל מנת לתרום מהידע המקצועי והמדעי הנוגע לפגיעה האקולוגית והסביבתית שנגרמו, הטיפול הראשוני שבוצע לשיקום השמורה ותהליך הניטור, והכול בתיאום ובשיתוף עם המשרד להגנת הסביבה שהוביל את העבודה לכימות הנזק הסביבתי.
נוסף על סכומים שהוציאה לפי הצהרתה עוד קודם להסכם, בסך של כ- 32 מיליון שקל, לטובת פעולות לשיקום השמורה ולמחקר. סכום הפשרה כולל מימון פעולות נוספות לשיקום השמורה שישולם לרשות הטבע והגנים (20,000,000 שקל) ופיצוי לטובת כלל הציבור והקבוצות הפרטניות (24,052,000 שקל) עבור נזק אקולוגי לכלל הציבור. בין היתר, 14.9 מיליון שקל יופקדו בקרן לחלוקת כספים שנפסקו כסעד בתובענות ייצוגיות, בניהול האפוטרופוס הכללי במשרד המשפטים לשורת מטרות סביבתיות כגון מחקרים לשיקום אקולוגי באזורים צחיחים, פרויקטים המחזקים את המודעות והעשייה הסביבתית, חינוך סביבתי ועוד. סכום נוסף מהסך האמור יועבר למועצת חבל אילות (בסך 6,830,000 שקל) וישמש לפרויקטים סביבתיים וקהילתיים לרווחת תושבי באר אורה ומועצת חבל אילות. סכום נוסף מהסך האמור, בסך 1.5 מיליון שקלים יועבר ישירות כפיצוי לתושבי באר אורה.